เปิดช่องรับคุ้มครองฝาก
ก.ล.ต. เปิดช่องรับมือสถาบันคุ้มครองเงินฝาก ยอมให้กองทุนเงินฝากกับสถาบันการเงินต่ำกว่าระดับน่าลงทุน รวมไม่เกิน 15% ของสินทรัพย์สุทธิ
19 ส.ค. 2554

ก.ล.ต. เปิดช่องรับมือสถาบันคุ้มครองเงินฝาก ยอมให้กองทุนเงินฝากกับสถาบันการเงินต่ำกว่าระดับน่าลงทุน รวมไม่เกิน 15% ของสินทรัพย์สุทธิ
นายธีระชัย ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในฐานะประธานคณะกรรมการกำกับตลาดทุน กล่าวว่า คณะกรรมการเห็นชอบให้ปรับปรุงหลักเกณฑ์การลงทุนของกองทุน โดยให้กองทุนสามารถลงทุนในเงินฝาก ตราสาร หรือทำธุรกรรมกับสถาบันการเงินที่ได้รับการจัดอันดับความน่าเชื่อถือต่ำกว่าระดับน่าลงทุน (Investment Grade) หรือไม่มีการจัดอันดับได้ 
อย่างไรก็ตาม การลงทุนในสถาบันการเงินนั้นๆ จะต้องไม่เกิน 5% ของมูลค่าทรัพย์สินสุทธิและเมื่อคำนวณรวมการลงทุนดังกล่าวกับทรัพย์สินอื่นที่มีการจัดอันดับความน่าเชื่อถือต่ำกว่าอันดับน่าลงทุน หรือไม่มีการจัดอันดับ ต้องไม่เกิน 15% ของมูลค่าทรัพย์สินสุทธิ 
“ปรับปรุงหลักเกณฑ์การลงทุนของกองทุน เพื่อรองรับการมีผลใช้บังคับของกฎหมายว่าด้วยสถาบันคุ้มครองเงินฝาก” นายธีระชัย กล่าว 
นอกจากนี้ ยังเปิดโอกาสให้กองทุนสามารถลงทุนในศุกูกและเงินฝากธนาคารอิสลามได้ โดยอัตราส่วนการลงทุนเป็นไปตามอัตราส่วนการลงทุนของตราสารหนี้และเงินฝากในสถาบันการเงินทั่วไป
พร้อมกันนี้ คณะกรรมการเห็นชอบให้ปรับปรุงการรายงานการได้มา หรือจำหน่ายหลักทรัพย์ของกิจการ เพื่อลดภาระการรายงานทุก 5% โดยให้รายงานเฉพาะหลักทรัพย์ของบริษัทจดทะเบียนในตลาดหลักทรัพย์และตราสารอื่น เช่นใบสำคัญแสดงสิทธิอนุพันธ์